Onwettige besetters pak sommer self tasse in MnandiVan die onwettige grondbesetters het self uit die omgewing getrek. (Foto: Verskaf) Onwettige grondbesetters wat al maande lank dele van Knoppieslaagte, Timsrand en Mnandi buite Centurion beset, het die afgelope twee dae sommer self hul tasse begin pak om die gebied te verlaat. Die balju, inwoners van die gebied en ŉ gekontrakteerde diensverskaffer verantwoordelik vir veiligheid het Woensdag ŉ uitsettingsbevel toegepas om van die sowat 6 000 tydelike wonings ontslae te raak. Die Suid-Afrikaanse Polisiediens (SAPD) en die metropolisie het in ŉ ondersteuningsrol oor die proses toesig gehou. Ao. Johan van Dyk, polisiewoordvoerder, sê die bevel is Woensdagoggend reeds toegepas en sal na verwagting later vanmiddag [Donderdag] afgehandel word. “Hier en daar was gevalle waar die besetters bande gebrand, die paaie versper en die wetstoepassingsowerhede met klippe bestook het, maar die situasie is vinnig geneutraliseer,” sê hy. “Sodra die besetters moeilikheid wou maak, is dit met minimale geweld hanteer.” Inwoners in die omgewing is reeds vooraf gewaarsku oor strate wat moontlik deur die uitsetting geraak sal word. Hoewel die polisie niks met die uitsettingsbevel te doen het nie, en bloot net teenwoordig is om wet en orde te handhaaf, is daar nietemin ŉ sterk polisieteenwoordigheid. “Dit is omtrent soos ŉ magsvertoning en daar was nog nie enige ernstige gevalle waar die besetters of die inwoners se lewens in gevaar gestel is nie,” sê Van Dyk. “Inteendeel, as gevolg van die sterk teenwoordigheid van wetstoepassingsowerhede het van die onwettige besetters self begin om hulle tydelike wonings af te slaan.” Die balju, inwoners van die gebied en ŉ gekontrakteerde diensverskaffer verantwoordelik vir veiligheid het Woensdag ŉ uitsettingsbevel toegepas. (Foto: Verskaf) Die onwettige grondbesetters wou aanvanklik niks weet van die uitsettingsbevel nie en het in Februarie amok gemaak deur ŉ skool en huise te brand en paaie te versper. Inwoners van die kleinhoewes moes selfs hul huise ontruim weens gewelddadige betogings deur die grondbesetters in die gebied. Sowat 100 onwettige grondbesetters het in Augustus verlede jaar hulself op ŉ onbeboude stuk grond in Mnandi tuisgemaak. Die tydelike wonings op die stuk grond – van sowat 180 hektaar – het met verloop van tyd tot sowat 6 000 gegroei. Die grond is in private besit en die eienaars het hulle na die hof gewend. In November is uitspraak gelewer dat dié besetters nie plakkersregte het om die grond te beset nie en dat hulle verwyder moet word. Verskeie pogings is intussen aangewend om die bevel toe te pas, maar die jongste poging blyk die suksesvolste te wees. Van Dyk sê sodra al die besetters verwyder is, sal die polisie in die gebied bly om die situasie te monitor. “Daar sal vanaand nog voete op die grond wees en een of twee polisievoertuie sal vir die volgende paar dae in die gebied wees. Daarna sal die polisie heeltemal onttrek.” Die Suid-Afrikaanse Polisiediens (SAPD) het in ŉ ondersteuningsrol oor die proses toesig gehou. (Foto: Verskaf)